รัฐบาลไทย-ข่าวทำเนียบรัฐบาล-วธ.ชูธงนำ “Soft Power” ความเป็นไทยเผยแพร่ต่างประเทศ
วันพุธที่ 9 มีนาคม 2565
วธ.ชูธงนํา “Soft Power” ความเป็นไทยเผยแพร่ต่างประเทศ
วธ.ชูธงนํา “Soft Power” ความเป็นไทยเผยแพร่ต่างประเทศ ร่วมมือก.ท่องเที่ยวฯ ก.พาณิชย์ สมาพันธ์ภาพยนตร์ฯและบ.เอกชน 22 แห่ง นําผลงานภาพยนตร์ ละคร-ซีรี่ย์ รายการทีวีไปจําหน่ายในงานตลาดภาพยนตร์และโทรทัศน์นานาชาติฮ่องกง ปี 2565
วธ.ชูธงนํา “Soft Power” ความเป็นไทยเผยแพร่ต่างประเทศ ร่วมมือก.ท่องเที่ยวฯ ก.พาณิชย์ สมาพันธ์ภาพยนตร์ฯและบ.เอกชน 22 แห่ง นําผลงานภาพยนตร์ ละคร-ซีรี่ย์ รายการทีวีไปจําหน่ายในงานตลาดภาพยนตร์และโทรทัศน์นานาชาติฮ่องกง ปี 2565 วันที่ 14-17 มี.ค.นี้ในรูปแบบออนไลน์
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า กระทรวงวัฒนธรรม (วธ.) มีนโยบายขับเคลื่อนยุทธศาสตร์ชาติ 20 ปีด้านการสร้างขีดความสามารถในการแข่งขัน โมเดลเศรษฐกิจใหม่ BCG และผลักดัน “Soft Power” ความเป็นไทย เช่น ภาพยนตร์ ดนตรี ศิลปะการแสดง เป็นต้น เพื่อเพิ่มมูลค่าเศรษฐกิจสร้างสรรค์ และเพื่อขับเคลื่อนยุทธศาสตร์การส่งเสริมอุตสาหกรรมภาพยนตร์และวีดิทัศน์ที่มุ่งใช้มิติวัฒนธรรมสร้างความสัมพันธ์อันดีระหว่างประเทศและสร้างรายได้ให้แก่ประเทศไทย อีกทั้งปีนี้วธ.มีวิสัยทัศน์ใหม่ คือ “วัฒนธรรมและความคิดสร้างสรรค์มีบทบาทในการพัฒนาเศรษฐกิจและสังคมไทย” และปรับเปลี่ยนบทบาทสู่กระทรวงสังคมกึ่งเศรษฐกิจ “วัฒนธรรมทําดี ทํางาน ทําเงิน” ดังนั้น ประเทศไทยภายใต้คณะกรรมการภาพยนตร์และวีดิทัศน์แห่งชาติ โดย วธ. บูรณาการความร่วมมือกับกระทรวงการท่องเที่ยวและกีฬา กระทรวงพาณิชย์ สมาพันธ์สมาคมภาพยนตร์แห่งชาติและภาคเอกชน ในนามทีมประเทศไทย ภายใต้ชื่อ "Content Thailand" เข้าร่วมงานตลาดภาพยนตร์และโทรทัศน์นานาชาติฮ่องกง ประจําปี 2565 (Hong Kong International Film & TV Market (FILMART) 2022) เขตบริหารพิเศษฮ่องกงแห่งสาธารณรัฐประชาชนจีน ระหว่างวันที่ 14-17 มีนาคม 2565 ซึ่งปีนี้จัดงานในรูปแบบออนไลน์เช่นเดียวกับปี 2564 เนื่องจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) โดยมีกิจกรรมตลาดซื้อขายภาพยนตร์และโทรทัศน์ในพื้นที่คูหาประชาสัมพันธ์อุตสาหกรรมภาพยนตร์และวีดิทัศน์รูปแบบออนไลน์
รัฐมนตรีว่าการกระทรวงวัฒนธรรม กล่าวอีกว่า งานตลาดภาพยนตร์และโทรทัศน์นานาชาติฮ่องกง ประจําปี 2565 มีบริษัทผู้ผลิตจัดจําหน่ายภาพยนตร์และวีดิทัศน์ เกมและแอนิเมชัน รายการโทรทัศน์ ละครและโฆษณา ธุรกิจเกี่ยวเนื่อง เข้าร่วม 22 แห่ง ได้แก่ บริษัทจีดีเอช ห้าห้าเก้า จํากัด, บริษัทฮอลลีวู้ด (ไทยแลนด์) จํากัด, บริษัทสหมงคลฟิล์ม อินเตอร์เนชั่นแนล จํากัด, บริษัทไร้ท์ บิยอนด์ จํากัด, บริษัทณ๊อบ โปรดักชั่นส์ จํากัด, บริษัทอาร์ท้อป มีเดีย (ประเทศไทย) จํากัด, บริษัทที แอนด์ บี มีเดีย โกลบอล (ประเทศไทย), ห้างหุ้นส่วนสามัญ อะมอร์นิ่งพิคเจอร์ส, บริษัทเอ็ม พิคเจอร์ส เอ็นเตอร์เทนเม้นท์ จํากัด (มหาชน), บริษัทโปรดักชั่น เซอร์วิส เอเชีย จํากัด, บริษัทเดอะ มั้ง สตูดิโอ จํากัด, บริษัทอิ๊กดราซิล กรุ๊ป จํากัด (มหาชน), บริษัทกันตนา โพสท์ โปรดักชั่น (ไทยแลนด์), บริษัทเรติน่า ฟิล์ม โปรดักชั่น จํากัด, บริษัทกันตนาซาวด์ สตูดิโอ จํากัด, บริษัทควอนตั้มพิกเจอร์ (ประเทศไทย) จํากัด, บริษัทเอ็มโฟลร์ เอ็นเตอร์เทนเม้นท์ จํากัด, บริษัทแฟลทไฟว์ อินเตอร์ มีเดีย จํากัด, บริษัท บีอีซี เวิลด์ จํากัด (มหาชน) , บริษัทไทย บรอดคาสติ้ง จํากัด(เวิร์คพอยท์ กรุ๊ป), บริษัทวัน สามสิบเอ็ด จํากัด และบริษัทครีเอท มีเดีย สตูดิโอ จํากัด ได้นําภาพยนตร์ ละคร ซีรี่ย์และรายการโทรทัศน์มาจําหน่ายในงานเป็นจํานวนมาก อาทิ ภาพยนตร์เรื่อง บุพเพสันนิวาส 2, FAST & FEEL LOVE, Love Stage, HAUNTED UNIVERSITIES 2 ,ปาฏิหาริย์ แก้วนาคราช (THE MIRACLE OF NAGA GEM), แดงพระโขนง (Daeng), ใจฟู สตอรี่ (Happy Ending), ละคร เช่น Coffee Melody เพลงที่รัก , คือเธอ, สร้อยสะบันงา, เกมปรารถนา, รักวุ่นวายเจ้าชายกบ (Frog prince), จันทร์กลางใจ (My Lucky star) ซีรี่ย์ ค่ายเฮี้ยนเรียนรัก 8 ตอน รายการร้องข้ามกําแพงและรายการหกฉากครับอาจารย์ เป็นต้น
“การเข้าร่วมงานในครั้งนี้ จะทําให้เกิดการเจรจาทางการค้า ช่วยสร้างรายได้ และขยายเครือข่ายทางธุรกิจแก่ผู้ประกอบการให้มีคู่ค้าหรือผู้ร่วมทุนผลิตเนื้อหารายใหม่ ๆ ในอุตสาหกรรมภาพยนตร์ดิจิทัลคอนเทนต์ไทย รวมไปถึงสร้างความสนใจร่วมลงทุนและการถ่ายทําภาพยนตร์ต่างประเทศในประเทศไทยอย่างต่อเนื่อง” รมว.วธ. กล่าว